Predkladacia správa

Materiál „Návrh na realokáciu a úpravu finančného plánu Operačného programu Základná infraštruktúra v rámci Priority 1 Dopravná infraštruktúra“ na rokovanie vlády Slovenskej republiky predkladá Ministerstvo dopravy, pôšt a telekomunikácií SR, ako Sprostredkovateľský orgán pod Riadiacim orgánom pre OPZI v súlade s Návrhom postupu pri úprave finančných plánov programových dokumentov, schváleným Uznesením vlády Slovenskej republiky č. 202 zo dňa 16. marca 2005. Spolupredkladateľom materiálu je Ministerstvo výstavby a regionálneho rozvoja SR ( ďalej len „MVRR SR“) ako Riadiaci orgán pre Operačný program Základná infraštruktúra. 

Návrh na realokáciu a úpravu finančného plánu Operačného programu Základná infraštruktúra vychádza z analýzy stavu kontrahovania a pokroku v implementácii projektov v rámci Priority 1 Dopravná infraštruktúra, ako aj zo stále narastajúcich požiadaviek na zabezpečenie bezpečnosti a bezpečnostnej ochrany civilných letísk. Táto analýza bola vykonaná s cieľom zabezpečiť maximálne čerpanie alokovaných finančných prostriedkov v rámci OPZI Priority 1 Dopravná infraštruktúra. Na základe vykonania uvedenej analýzy MDPT SR navrhuje  realokáciu finančných prostriedkov vo výške 2 630 000 EUR ( t.j. 99 940 000 Sk pri kurze 38 SKK/ EUR) z  Opatrenia Technická pomoc  do  Opatrenia 1.3. Rozvoj a modernizácia infraštruktúry leteckej dopravy v rámci Priority 1 Dopravná infraštruktúra.

MDPT SR navrhuje  navýšenie alokácie finančných prostriedkov pre Opatrenie 1. 3. Modernizácia a rozvoj infraštruktúry leteckej dopravy z pôvodných 3 052 249 EUR na   5 682 249 EUR , teda  o 2 630 000 EUR a tieto navýšené prostriedky umiestniť do projektov zameraných na dobudovanie obslužnej infraštruktúry (príletová/odletová hala) a rekonštrukcie letiskovej infraštruktúry regionálnych letísk (Letisko Piešťany, letisko Poprad – Tatry, Letisko Sliač a Letisko Žilina).

Realokáciou finančných prostriedkov vo výške 2 630 000 EUR ( t.j. 99 940 000 Sk, pri kurze 1EUR=38 Sk)  z Technickej pomoci, ktorá slúži len na podporu implementácie programu, do Opatrenia 1.3. Modernizácia a rozvoj infraštruktúry leteckej dopravy dôjde k podpore opatrenia zameraného na priame investičné projekty s cieľom účinnejšieho a efektívnejšieho čerpania prostriedkov v rámci Priority 1 Dopravná infraštruktúra.

Materiál prešiel medzirezortným pripomienkovým konaním. Vznesené pripomienky MVRR SR a MF SR boli do materiálu zapracované v textovej časti ako aj v tabuľkovej forme – Tabuľka č. 3 a Príloha č. 2. 

Realizácia predloženého materiálu nemá finančný, ekonomický, environmentálny vplyv. Predpokladá sa priamy vplyv na zvýšenie zamestnanosti a na zlepšenie konkurencie schopnosti  jednotlivých regiónov SR.